Die UV versaak die veiligheid van personeel en studente - Solidariteit WêreldSolidariteit Wêreld
Tuis › Mediaverklarings › Die UV versaak die veiligheid van personeel en studente
Die UV versaak die veiligheid van personeel en studente
Donderdag | 30 Mei | 2019
Solidariteit eis antwoorde van die Universiteit van die Vrystaat (UV) ná die onwettige studente-betogings van 21 Mei 2019, waarin oproerige studente lesings en die aflê van toetse gewelddadig ontwrig het.
Volgens inligting wat Solidariteit bekom het, het die onwettige betogings om ongeveer14:00 begin ná die aanranding van die finansiële hoof, mnr. Chris Liebenberg, en het dit tot ná 17:00 voortgewoed sonder enige merkbare ingryping deur die universiteit se beskermingsdienste.
In ʼn skrywe gerig aan die rektor en visekanselier en aan die voorsitter van die raad van die Universiteit van die Vrystaat, stel Solidariteit dat die UV hoegenaamd nie daarin slaag om maatreëls in te stel wat die veiligheid van personeel en studente verseker nie.
“ʼn Week nadat gewelddadige en onwettige betogings op die kampus uitgebreek het waarin personeel met brandblussers gespuit is, en personeel en studente deur die oproeriges aangerand, geïntimideer en geteister is, is daar nog steeds geen ferm optrede teen die skuldiges geneem nie,” sê Werner Human, adjunkbestuurshoof van Solidariteit.
“ʼn Gebrek aan beslissende optrede aan die kant van die UV sal tot gevolg hê dat die personeel én studente uitgelewer word aan die onwettige optrede van ʼn minderheid van die studente,” het Human bygevoeg.
Van die eise wat Solidariteit in die skrywe stel, sluit in dat Solidariteit wil weet:
Watter veiligheidsmaatreëls ingestel is ná die onwettige studenteprotesoptogte van 2015-’16;
Op watter wyse die veiligheid van personeel en studente tydens die betogings van 21 Mei 2019 beskerm is;
Watter stappe teen oproeriges en teen deelnemers aan die onwettige betogings gedoen sal word;
Waarom personeel nie aangesê is om klasse te midde van die onwettige betogings te staak nie; en
Waarom UV se beskermingsdienste nie tydens die onwettige betogings ontbied was nie.
Solidariteit monitor die verwikkelinge in die saak ten nouste en sal enige verdere stappe binne die regsweë volg om die veiligheid van personeel en studente aan die UV te beskerm.